SKRIFTLIG FORESPØRGSEL P-2465/99

af Gilles Savary (PSE) til Kommissionen

(16. december 1999)

Om: Direktiv 97/36/EF tv uden grænser uafhængig tv-sender

Ifølge artikel 2a, stk. 1, i direktiv 97/36/EF(1) skal medlemsstaterne sikre modtagefrihed og må ikke hindre retransmissioner på deres område af fjernsynsudsendelser fra andre medlemsstater af grunde, der falder inden for områder, der er samordnet ved dette direktiv.

En uafhængig tv-sender, Télé Gironde, der fra Belgien via kanal TLI sender sine programmer ukodet og uden abonnement til hele Europa takket være støtte fra Belgacom og Eutelsat, har betydelige vanskeligheder med retransmission af sine programmer i Frankrig. Disse problemer truer selve Télé Girondes eksistens og udvikling. I betragtning af denne situationen og bestemmelserne i direktiv 97/36/EF, navnlig i artikel 2a, stk. 1, bedes følgende spørgsmål besvaret: Kan kanal TLI modtages og retransmitteres fuldstændigt og uændret på fransk område via jordbaseret radiokæde, hvis der er ledige frekvensområder?

Télé Gironde og TPS sender begge deres programmer via satelitten Eutelsat, Télé Gironde ukodet og uden abonnement og TPS med abonnement. Imidlertid leverer TPS i forbindelse med abonnement på dens programpakke et modtageapparat, der ikke giver mulighed for modtagelse af andre ukodede programmer og er dermed til gene for de fjernseere, der navnlig gerne vil se Télé Gironde, og overtræder dermed klart artikel 2a, stk. 1, i direktiv 97/36/EF.

Hvad agter Kommissionen at gøre for at bringe dette misbrug af en dominerende stilling og denne form for illoyal konkurrence til ophør? Agter den at gribe ind hurtigst muligt for at sikre fremtiden for uafhængige tv-sendere, som lider under denne situation?

(1) EFT L 202 af 30.7.1997, s. 60.

Svar afgivet på Kommissionens vegne af Viviane Reding

(6. januar 2000)

Det fremgår af artikel 2a, stk. 1, i Europa-Parlamentets og Rådets direktiv 97/36/EF af 30. juni 1997 om ændring af Rådets direktiv 89/552/EØF om samordning af visse love og administrative bestemmelser i medlemsstaterne vedrørende udøvelse af tv-spredningsvirksomhed, at det er medlemsstaterne, som skal sikre modtagefrihed, og at disse ikke må hindre retransmissioner på deres område af fjernsynsudsendelser fra andre medlemsstater af grunde, der falder inden for områder, der er samordnet ved direktivet.

I henhold til direktivets artikel 3 skal medlemsstaterne sikre, at tv-spredningsforetagender, der hører under deres jurisdiktion, reelt overholder bestemmelserne i direktivet.

Derudover fremgår det af artikel 3, stk. 3, at foranstaltningerne skal omfatte hensigtsmæssige procedurer, som giver tredjemand, der er direkte berørt, herunder statsborgere fra andre medlemsstater, mulighed for at henvende sig til den kompetente ret eller andre kompetente myndigheder for at få direktivet håndhævet i overensstemmelse med de nationale bestemmelser.

Inden for rammerne af dette direktiv kan Kommissionen kun indlede overtrædelsesprocedure mod en medlemsstat (og ikke mod et givet tv-spredningsforetagende), og kun i tilfælde, hvor Kommissionen skønner, at en medlemsstat har undladt at opfylde en af de forpligtelser, der påhviler den i henhold til EF-lovgivningen.

Den sag, der beskrives af det ærede medlem, må derfor forelægges for de nationale myndigheder.